Wir, Otto, von gottes gnaden hˀtzog ze ✳ Osterich und ze ✳ Styr, ✳ herre ze ✳ Chrayn, uf de Windischen ✳ Marich und ze ✳ Portenowe, ✳ grafe ze ✳ Kyburg ✳ und ze ✳ Habsburg ✳ und
lantgrafe in ✳ Elsas, ✳ vergehen und tuͦn chunt ✳ allen luͦten, die disen brief sehent, lesent oder hoͤrent lesen, ✳ das wir gotte und unserr frowen und allen ✳ heyligen ze lobe und ze eren
und oͧch dur unsers lieben herren und ✳ vatters, ✳ chunig Albrechz, ✳ und unserr lieben frowen und muͦter, ✳ chùneginn ✳ Elsbetten, sele ✳ und unser und aller unser vordren selen ze heil und ze
trost das chloster da ze Kùngesfeld, Sant Claren ordens, gelegen in ✳ Costentzer bistuͦm, ✳ unser stiftunge ✳ und unser lieben frowen und muͦter, der vorgnanten, stiftung ist, die oͧch da erwelet
hat ze zeligenn, ✳ gentzlichen in unserm schirme und unser gnade ✳ genommen haben ✳ und vrien ez also und geben in das reht und oͧch allù diu reht, die in unser lieber hˀre und bruͦder, selig, kùnig
Fridrich, und ander unser bruͤder geben hant, als ✳ wirs in iren briefen funden hant von wort ze wort, ✳ das wir noch dheiner unser erben noch unser nachkomen ✳ oder unser verweser oder amptman ✳ oder richter dehein stywr ✳ oder fuͤr ✳ oder nahtselde ✳ oder deheiner slaht ungelt nemen sùllen ✳ uf des vorgnanten chlosters lùten noch guͦt, ✳ daz es nu hat oder her nach reht
und redelich ✳ gewinnē mag. ✳ es sol oͧch uf des vorgnanten chlosters guͦt dehein richer gwalt noch geriht haben, ✳ und swas sache uf dem selben guͦt uf erstent, ✳ die sullen des chlosters pfleger hoͤren und rihten, an alein die sache, ✳ dù an den tot get, ✳ die sol der lantrihter rihten ✳ oder swen des ✳ landes hˀre dar zuͦ schaffet, ze rihten gen dem schuldigen, gegen
sinem libe und nicht gegen sinem guͦt. und sol des schùldigen guͦt dem chloster gevallen nach reht. si sùllent oͧch alles des, ✳ des si zuͦ dem chloster bedurfen, fuͤren in unsˀm lande und in unser gebiete an zole und an alles ungelt. ✳ wir geben in oͧch das reht, in welichen unser stat si des chlosters guͦt fuͤrent oder ze behalten gebent, das man siu das
lasse in und us fuͤren an alles ungelt und an allen irrisal. ✳ wir geben in oͧuch das reht, das si uf der Ar einen vischer haben sùllen und uf der Reuse einen an alen irresal. wer abˀ,
das die vischer beide uf der vorgnanten wasser einem mit einander vischten, dar an sol si nieman irren. ✳ es ist oͧch unser wille, das von dem chloster ein wagen in unser hoͤltzer
ge, wenn si sin bedûrfen. ✳ wir geben in oͧch den chirichen satz ze Stoffen mit allem dem nutze und reht, als wir gehabt haben, ✳ also, das des vorgnanten ✳ chlosters epthissenne un̄
dù samnunge von des vorgnanten chirichensatzes nutze und oͧch von dem hofe ze Rinvelden, den unser liebù frowe und muͦter umb ir bereitschaft gekoͧffet hat, sehs priester
Minrer Bruͦder ordens da von haben sùllen. ✳ swenne in der chirichensatz von den chorherren ze Chostintz gelediget und ge ewigt wirt, so sullen si fùrbas die sehs priestˀ ewechlichē
haben und sùllen den ir notdurft an allen dingen versehen ✳ als verre, ✳ als vier und zwainzig march gelts hˀren gùlte nach des landes gewonheit gelangen mag. ✳ oͧch wellen wir das, ✳ das
die Minren Bruͦder mit den selben frowen und mit ires chlosters guͦt niht zeschaffen haben noch deheinen gewalt dar ûber haben, wan als vil, ob diu epthissennͤ und der convente ✳ der
bruͦder rats beduͤrfent, da si danne den frowen raten daz beste, das si chunnen und wizzen. ✳ sust sol des chlosters geschefte und ordenung, weltliches gescheftes unzergennichlichs guͦtes
gentzlich und gar sten in der epthissenne und des conventes gewalt an allen irresal. ✳ wir wellen oͧch, das di vorgnanten frowen weder geistlich noch weltlich gest empfahen, ✳ ez sin Minre
Bruͦder oder Prediger oder welicher lai lùte si sin begebens ordens. ✳ und ze einem ewigen und offenn urchûnde, das dis stet und ewig belibe, haben wir disem brief versigelt mit
unsˀm hangenden insigel fùr uns und unserr erben und alle unser nachkomē, ✳ der ist geben ze Brugge, do man zalt von Christes geburt drùcehenhundert jar, dar
nach in dem drizigostem jare, ✳ an sant Mathias abent, des zwelfbotten. ✳